text: Gammel fabrik bliver campingudstilling
  06 januar 2011 kl. 15.52
  Hedensted Caravans har lejet 17.000 ekstra kvadratmeter udstillingslokale i den tidligere BM-fabrik i Hedensted, og fredag åbnes Danmarks største campingvogns-salg under tag.
  - Der er ingen, der kommer tilnærmelsesvis derop,  siger ejeren Per Simonsen til TV SYD.
  
  Lejet i halvt år
  I alt har han udstillet 154 campingvogne på et samlet indendørs udstillingsareal på 20.000 kvadratmeter.
  - Vi har lejet de gamle fabrikslokaler i et halvt år. Dog med den klausul, at hvis de bliver solgt, skal vi rykke ud med to måneders varsel, siger Per Simonsen.
  
  Sælger bedre
  Men han er ikke i tvivl om, at kunderne vil sætte pris på at kunne gå indendørs og se på campingvogn. 
  - Vi har tyvstartet lidt - og i går solgte vi tre vogne. Det har vi aldrig tidligere gjort, når sneen ligger så højt.
  
  Satsning efter finanskrise
  Han har opkøbt lidt ekstra vogne til de nye lokaler, så bestanden er forøget med knap 50 pct.
  - Er det en satsning efter nedgangen i salget efter finanskrisen?
  - Ja, det må vi erkende. 2010 var lidt bedre end 2009, men vi er langt fra de gode tider før finanskrisen. Men jeg føler, at folk er mere interesserede og tør bruge lidt penge på campingvogn. Men det bliver et langt, sejt træk at nå samme højder som før krisen, siger Per Simonsen.
  
  X-Faktor på storskærm
  Åbningen markeres med open nigth i de gamle fabrikslokaler og firmaets daglige domicil. Og for at undgå, at kunderne bliver hjemme - har Per Simonsen lejet en storskærm til at vise X-Faktor på.
  - Det sker i den gamle personalekantine, hvor der er plads til 150, siger han.
  